คลาสสิกฯครบเครื่องค้าล่วงหน้า
คลาสสิก โกลด์ เตรียมขอทุกใบอนุญาตใน TFEX เพิ่มทางเลือกลงทุนให้กับลูกค้า
27 ม.ค. 2555

คลาสสิก โกลด์ เตรียมขอทุกใบอนุญาตใน TFEX เพิ่มทางเลือกลงทุนให้กับลูกค้า 
น.ส.ณัฐฑี จุฑาวรากุล ประธานเจ้าหน้าที่บริหาร บริษัท คลาสสิก โกลด์ ฟิวเจอร์ส กล่าวว่า ปีนี้เริ่มเปิดเสรีตลาดทุน บริษัทเตรียมจะขอใบอนุญาตนายหน้าค้าสินค้าในทุกสัญญาของตลาดอนุพันธ์ (TFEX) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในช่วงครึ่งแรกของปีนี้ บริษัทคาดว่าน่าจะได้รับอนุญาตในปีนี้ เพราะขนาดของทุนจดทะเบียนปัจจุบันอยู่ที่ 170 ล้านบาท เกินเกณฑ์ที่ ก.ล.ต.กำหนดไว้ว่าต้องมีทุนในระดับ 100 ล้านบาท 
อย่างไรก็ตาม บริษัทยังคงมุ่งเน้นการให้บริการซื้อขายในโกลด์ฟิวเจอร์ส เพียงแต่ต้องการเพิ่มทางเลือกการลงทุนให้กับนักลงทุนมากกว่า 
สำหรับเป้าหมายในปี 2555 คาดว่าจำนวนลูกค้าจะมีการเปิดบัญชีใหม่อีกประมาณ 2,000 บัญชี เพิ่มมากกว่า 100% ทำให้มีบัญชีเพิ่มเป็น 3,000 บัญชี และคาดว่าจะมีส่วนแบ่งการตลาด 10% ในการเป็นนายหน้าสัญญาซื้อขายโกลด์ฟิวเจอร์สเพิ่มจากระดับ 5% ในปีที่ผ่านมา
“เดิมบริษัทตั้งเป้าหมายจะคืนทุนให้ได้ภายใน 3 ปีแรก ขณะนี้เข้าสู่ปีที่ 2 และยังคงเป้าหมายนี้ เนื่องจากการขยายตัวของบริษัทเป็นที่น่าพอใจ เพราะบางวันการซื้อขายในโกลด์ฟิวเจอร์สผ่านบริษัทได้ขยับขึ้นไปที่ 3,400 สัญญาต่อวัน” น.ส.ณัฐฑี กล่าว
ทั้งนี้ มองราคาทองคำในปีนี้น่าจะเคลื่อนไหวอยู่ในช่วง 1,500-2,000 เหรียญสหรัฐต่อออนซ์ ราคาทองขณะนี้ยังเป็นจังหวะเหมาะสมเข้าไปซื้อสะสมเพื่อการลงทุนได้